  Виталий Пронин Кияса ёросын нылкышно огазеяськонъёс пӧлын «Май особого назначения» конкурс ортчиз. Со сӥземын вал Быдӟым ож сярысь чеберлыко произведениосты тодонлы. Таӵе ужрад дасяз ёрос библиотека. Командаос тылож сярысь произведениосты тодылӥзыВожвылъяськонэ ёросысь 7 поселениосысь командаос пыриськизы. Ужрад 2 этапен ортчиз. Нырысетӥез радъяськиз апрель толэзе. Командаос Быдӟым ожмаськонлы сӥзем произведениосъя юанъёслы валэктон утчазы, тылож сярысь кылбуръёс лыдӟыса, ветеранъёслэн фотоосынызы, война сярысь крезьгуръёсын видеороликъёс дасязы.Вормон Нуналэ нылкышноос люкаськизы Кияса черкогуртысь шор площаде. Соосты праздникен ӟечкылазы ёрос библиотекалэн кивалтӥсез Елена Михайлова но А. Твардовский писательлэн поэмаысьтыз ваньмызлы тодмо герой Василий Тёркин. Командаос 8 станциос пыр ортчизы. Быдӟым оже пыриськем писательёсты но поэтъёсты туспуктэмъёсъя тодмаллязы. Тодазы вайизы тылож сярысь книгаосъя пуктэм фильмъёсты. Ватскем букваосъя Быдӟым ож вакытэ ӧтёнъёсты тодылӥзы но трос мукетыз тунсыкоез витиз командаосты. Вожвылъяськон йылпумъяськиз «Вормон» станциен. Татын нылкышноос Василий Тёркинлэсь арганзэ утчазы но шедьтӥзы. — Конкурс туж тунсыко пӧрмиз, эсьмаса, одӥг станциысь мукетаз война сярысь кырӟанъёсты быдэстыса ветлӥмы, - вераз Кияса ёросысь Вуж Салья гуртысь мыло-кыдо лыдӟисьмы, вожвылъяськонэ пыриськем Марина Морякова. - Вожвылъяськонлэн заочной этапаз милям командамы Н. Байтеряковлэсь кылбурзэ лыдӟиз. Чуръёсты веракумы, тодамы ваимы гуртысьтымы Богданов 4 агай-вынъёсты, ваньзы соос тылож дыръя быризы. Котькуд команда аспӧртэмлыко военной дӥсен пӧрмытскемын вал, йыразы - пилоткаос, гадь вылазы георгиевской лентаос бырттэмын. Ужрадын устоосыз луизы Первомайской поселениысь «Внуки Победы» команда. Ужрад бере ваньмыз ӟеч мылкыдын пуксизы ӝӧк сьӧры, пӧзьтэм картошкаен но пӧсь чаен утялскизы, ог-огзылэн тылож сярысь кылбуръёсъя лэсьтэм видеороликъёсынызы тодматскизы. Ангелина Снигирёва Фото басьтэмын Кияса ёрос библиотекалэн "Вконтакте" бамысьтыз  